Document ID: 32004D0919

Reference:
30.12.2004
FI
Euroopan unionin virallinen lehti
L 389/28
NEUVOSTON PÄÄTÖS,
tehty 22 päivänä joulukuuta 2004,
rajatylittävän ajoneuvorikollisuuden torjunnasta
(2004/919/EY)
EUROOPAN UNIONIN NEUVOSTO, joka
ottaa huomioon Euroopan unionista tehdyn sopimuksen ja erityisesti sen 30 artiklan 1 kohdan a alakohdan ja 34 artiklan 2 kohdan c alakohdan,
ottaa huomioon Alankomaiden kuningaskunnan aloitteen,
ottaa huomioon Euroopan parlamentin lausunnon,
sekä katsoo seuraavaa:
(1)
Euroopan unionin jäsenvaltioissa varastetaan vuosittain arviolta 1,2 miljoonaa moottoriajoneuvoa.
(2)
Ajoneuvovarkaudet aiheuttavat huomattavaa vahinkoa, jonka suuruus on vähintään 15 miljardia euroa vuodessa.
(3)
Järjestäytyneet rikollisryhmät varastavat suuren osan, arviolta 30–40 prosenttia, näistä ajoneuvoista, tekevät niihin muutoksia ja vievät ne muihin valtioihin Euroopan unionissa tai sen ulkopuolelle.
(4)
Sen lisäksi, että varkaudet aiheuttavat aineellista vahinkoa, ne myös jäytävät huomattavasti kansalaisten oikeustajua ja turvallisuudentunnetta. Ajoneuvorikollisuuteen saattaa liittyä myös törkeää väkivaltaa.
(5)
Tämä vaikeuttaa pääsemistä Euroopan unionista tehdyn sopimuksen 29 artiklan mukaiseen tavoitteeseen tarjota kansalaisille korkeatasoinen suoja vapauteen, turvallisuuteen ja oikeuteen perustuvalla alueella.
(6)
Neuvosto antoi 27 päivänä toukokuuta 1999 päätöslauselman tiettyjä reittejä käyttävän kansainvälisen rikollisuuden torjunnasta (1).
(7)
Ajoneuvorikollisuus voi lisäksi kansainvälisellä tasolla liittyä muunlaatuiseen rikollisuuteen, kuten huumausaine-, ase- ja ihmiskauppaan.
(8)
Ajoneuvorikollisuuden torjunta kuuluu jäsenvaltioiden lainvalvontaviranomaisten toimivaltaan. Kyseisen rikollisuuden rajatylittäviin piirteisiin puuttumiseksi on kuitenkin tarpeen ja oikeasuhteista kehittää yhteinen lähestymistapa, jossa jäsenvaltiot ja niiden lainvalvontaviranomaiset tekevät yhteistyötä aina kun se on mahdollista ja tarpeellista.
(9)
Erityisen tärkeää on lainvalvonta- ja ajoneuvorekisteriviranomaisten välinen yhteistyö sekä tietojen toimittaminen asiaankuuluville osapuolille.
(10)
Tärkeää on myös yhteistyö Europolin kanssa, sillä Europol voi laatia asiaa koskevia analyysejä ja selvityksiä.
(11)
Euroopan poliisiakatemia CEPOL tarjoaa jäsenvaltioiden poliisiviranomaisille sähköisen EPLN-verkoston (European Police Learning Net) kautta ajoneuvorikollisuutta koskevia kirjastopalveluja tietojen ja asiantuntemuksen löytämiseksi. Tämän lisäksi EPLN:ssä voidaan keskustelutoiminnon avulla vaihtaa tietoja ja kokemuksia.
(12)
Ajoneuvorikollisuuden torjunta tehostuu niiden jäsenvaltioiden määrän kasvaessa, jotka liittyvät 29 päivänä kesäkuuta 2000 tehtyyn eurooppalaista ajoneuvo- ja ajokorttijärjestelmää koskevaan sopimukseen (Eucaris-sopimus).
(13)
Jotta kansainvälistä ajoneuvorikollisuutta voitaisiin torjua tehokkaasti, on toteutettava joukko tiettyjä toimenpiteitä,
ON PÄÄTTÄNYT SEURAAVAA:
1 artikla
Määritelmät
Tässä päätöksessä sovelletaan seuraavia määritelmiä:
1)
’Ajoneuvolla’ tarkoitetaan moottoriajoneuvoja, perävaunuja tai asuntovaunuja sellaisina kuin ne on määritelty Schengenin tietojärjestelmää (SIS) koskevissa määräyksissä.
2)
’Toimivaltaisilla kansallisilla viranomaisilla’ tarkoitetaan jäsenvaltioiden tätä päätöstä varten nimeämiä kansallisia viranomaisia, joihin voi tarvittaessa kuulua poliisiviranomaisia, tulliviranomaisia, rajavartijoita ja oikeusviranomaisia.
2 artikla
Tavoite
1.   Tämän päätöksen tavoitteena on päästä tehokkaampaan yhteistyöhön Euroopan unionissa rajatylittävän ajoneuvorikollisuuden estämiseksi ja torjumiseksi.
2.   Erityistä huomiota kiinnitetään yhteyksiin, joita ajoneuvovarkauksilla ja laittomalla autokaupalla on järjestäytyneen rikollisuuden muotoihin, kuten huumausaine-, ampuma-ase- ja ihmiskauppaan.
3 artikla
Toimivaltaisten kansallisten viranomaisten välinen yhteistyö
1.   Jäsenvaltioiden on toteutettava kansallisen lainsäädännön mukaisesti tarvittavat toimenpiteet, joilla lujitetaan toimivaltaisten kansallisten viranomaisten välistä yhteistyötä rajatylittävän ajoneuvorikollisuuden torjumiseksi, esimerkiksi yhteistyösopimuksin.
2.   Erityistä huomiota on kiinnitettävä yhteistyöhön viennin valvonnassa, jolloin on otettava huomioon toimivallanjako jäsenvaltioissa.
4 artikla
Toimivaltaisten viranomaisten ja yksityissektorin välinen yhteistyö
1.   Jäsenvaltioiden on toteutettava tarvittavat toimenpiteet, joiden myötä toimivaltaiset kansalliset viranomaiset käyvät tarvittaessa neuvotteluja määräajoin kansallisen lainsäädännön mukaisesti, ja ne voivat ottaa neuvotteluihin mukaan yksityissektorin edustajia (kuten kadonneista ajoneuvoista yksityistä rekisteriä pitäviä tahoja sekä vakuutusalan ja autokaupan edustajia) tietojen koordinoimiseksi ja alan eri tahojen toiminnan yhteensovittamiseksi.
2.   Jäsenvaltioiden on kansallisen lainsäädännön mukaisesti helpotettava menettelyjä, jotta toimivaltaisten kansallisten viranomaisten takavarikoinnin jälkeen vapauttamat ajoneuvot palautetaan nopeasti.
5 artikla
Ajoneuvorikollisuutta käsittelevät yhteyspisteet
1.   Jäsenvaltioiden on nimettävä viimeistään 30 päivänä maaliskuuta 2005 lainvalvontaviranomaistensa joukosta yhteyspiste rajatylittävän ajoneuvorikollisuuden torjumiseksi.
2.   Jäsenvaltioiden on valtuutettava yhteyspisteet vaihtamaan olemassa olevan sovellettavan lainsäädännön perusteella kokemuksia, asiantuntemusta ja yleisiä ja teknisiä tietoja ajoneuvorikollisuuden alalta. Tietoja vaihdetaan myös ajoneuvorikollisuuden torjuntaa koskevista menetelmistä ja parhaista käytännöistä. Tietojenvaihto ei koske henkilötietoja.
3.   Nimettyjä kansallisia yhteyspisteitä, myöhempine muutoksineen, koskevat tiedot on ilmoitettava neuvoston pääsihteeristöön julkaistavaksi Euroopan unionin virallisessa lehdessä.
6 artikla
Varastetuista ajoneuvoista ja ajoneuvojen rekisteröintitodistuksista ilmoittaminen
1.   Saatuaan ilmoituksen ajoneuvovarkaudesta jäsenvaltioiden toimivaltaisten viranomaisten on kansallisen lainsäädännön mukaisesti tehtävä välittömästi ilmoitus varastetusta ajoneuvosta Schengenin tietojärjestelmään (SIS) ja – jos se on mahdollista – Interpolin varastettujen moottoriajoneuvojen tietokantaan (SMV).
2.   Etsintäjärjestelmään ilmoituksen tehneen jäsenvaltion on välittömästi poistettava kansallisen lainsäädännön mukaisesti ilmoituksensa heti, kun kyseisestä ajoneuvosta ilmoittamisen syitä ei enää ole.
3.   Saatuaan ilmoituksen rekisteröintitodistuksen varastamisesta jäsenvaltioiden toimivaltaisten viranomaisten on kansallisen lainsäädännön mukaisesti tehtävä välittömästi asiasta ilmoitus Schengenin tietojärjestelmään.
7 artikla
Rekisteröinti
1.   Kunkin jäsenvaltion on varmistettava, että sen toimivaltaiset viranomaiset toteuttavat tarvittavat toimenpiteet ajoneuvojen rekisteröintiasiakirjojen väärinkäytön ja varastamisen estämiseksi.
2.   Lainvalvontaviranomaiset ilmoittavat kansallisille ajoneuvorekisteriviranomaisille, onko tiedossa, että rekisteröitävänä oleva ajoneuvo on varastettu. Tietokantoihin pääsyssä tätä varten on noudatettava asianmukaisesti yhteisön lainsäädännön säännöksiä.
8 artikla
Ajoneuvon rekisteröintitodistuksen väärinkäytön estäminen
1.   Ajoneuvon rekisteröintitodistusten väärinkäytön estämiseksi kunkin jäsenvaltion on kansallisen lainsäädäntönsä mukaisesti varmistettava, että sen toimivaltaiset viranomaiset toteuttavat tarvittavat toimenpiteet saadakseen takaisin ajoneuvon omistajan tai haltijan rekisteröintitodistuksen, jos ajoneuvo on vakavasti vaurioitunut onnettomuudessa (täysvahinko).
2.   Rekisteröintitodistus on otettava takaisin kansallisen lainsäädännön mukaisesti myös silloin, kun lainvalvontaviranomaisen suorittaman tarkastuksen yhteydessä epäillään, että ajoneuvon tunnusmerkkeihin kuten sen valmistenumeroon on puututtu.
3.   Rekisteröintitodistus palautetaan vasta ajoneuvon tarkastuksen ja oikeaksi tunnistamisen jälkeen ja kansallisen lainsäädännön mukaisesti.
9 artikla
Europol
Kunkin jäsenvaltion on varmistettava, että sen lainvalvontaviranomaiset antavat tarvittaessa Europolille tiedot ajoneuvorikosten tekijöistä Europolille annetun toimeksiannon ja tehtävän mukaisesti.
10 artikla
Asiantuntemuksen edistäminen ja koulutus
Jäsenvaltioiden on toteutettava tarvittavat toimenpiteet sen varmistamiseksi, että asiaankuuluvien lainvalvontaviranomaisten koulutuksesta vastaavat kansalliset laitokset edistävät, tarvittaessa yhteistyössä Euroopan poliisiakatemian kanssa, opetusohjelmissaan ajoneuvovarkauksien estämiseen ja havaitsemiseen liittyvää erityiskoulutusta. Europol voi osallistua koulutukseen toimivaltansa puitteissa.
11 artikla
Yhteyspisteiden kokoontuminen ja vuosiraportti neuvostolle
Ajoneuvorikollisuutta käsittelevät yhteyspisteet pitävät kokouksen vähintään kerran vuodessa neuvoston puheenjohtajana toimivan jäsenvaltion johdolla. Europol kutsutaan mukaan näihin kokoontumisiin. Puheenjohtajavaltio laatii neuvostolle raportin siitä, miten käytännön yhteistyössä lainvalvontaviranomaisten välillä on edistytty.
12 artikla
Arviointi
Neuvosto arvioi tämän päätöksen täytäntöönpanoa viimeistään 30 päivänä joulukuuta 2007.
13 artikla
Voimaantulo
Tämä päätös tulee voimaan päivänä, jona se julkaistaan Euroopan unionin virallisessa lehdessä.
Niiden jäsenvaltioiden osalta, joissa Schengenin säännöstön SISiä koskevat määräykset eivät vielä ole tulleet voimaan, tämän päätöksen SISiin liittyvät velvoitteet tulevat voimaan sinä päivänä, jona kyseisiä määräyksiä aletaan soveltaa sovellettavien menettelyjen mukaisesti sitä varten tehtävän neuvoston päätöksen mukaisesti.
Tehty Brysselissä 22 päivänä joulukuuta 2004.
Neuvoston puolesta
Puheenjohtaja
C. VEERMAN
(1)  EYVL C 162, 9.6.1999, s. 1.

Summary:
Rajatylittävän ajoneuvorikollisuuden torjunta
Rajatylittävän ajoneuvorikollisuuden torjunta
 
TIIVISTELMÄ ASIAKIRJASTA:
Päätös 2004/919/EY rajatylittävän ajoneuvorikollisuuden torjunnasta
PÄÄTÖKSEN TARKOITUS
Siinä vahvistetaan yhteinen EU:n laajuinen lähestymistapa useamman kuin yhden EU:n jäsenvaltion ajoneuvorikollisuuden torjumiseksi. Sen tavoitteena on parantaa EU:n jäsenvaltioiden ja niiden lainvalvontaviranomaisten välistä yhteistyötä.
TÄRKEIMMÄT KOHDAT
Tämä päätös edellyttää, että EU:n jäsenvaltiot:tehostavat toimivaltaisten kansallisten viranomaisten keskinäistä yhteistyötä;  helpottavat kansallisten viranomaisten takavarikoimien ajoneuvojen nopeaa palauttamista koskevia menettelyjä;  nimeävät yhteyspisteen, jonka avulla pyritään torjumaan rajatylittävää ajoneuvorikollisuutta;  ilmoittavat tiedot varastetuista ajoneuvoista Schengenin tietojärjestelmän (SIS) tietokantaan, joka sisältää ajoneuvojen rekisteröintitiedot, ja mahdollisuuksien mukaan myös Interpolin varastettuja moottoriajoneuvoja koskevaan tietokantaan.  Päätöksessä otetaan huomioon ajoneuvorikollisuuden merkittävä yhteys muuhun järjestäytyneeseen rikollisuuteen, kuten huumausaine-, ampuma-ase- ja ihmiskauppaan.
Yhteistyö
EU:n jäsenvaltioiden on toteutettava tarvittavat toimenpiteet yhteistyön parantamiseksi:kansallisten viranomaisten välillä rajatylittävän ajoneuvorikollisuuden torjumiseksi;  toimivaltaisten viranomaisten ja yksityisen sektorin edustajien (kuten kadoksissa olevia ajoneuvoja koskevien yksityisten rekisterien haltijoiden, vakuutuksenantajien ja autokaupan harjoittajien) välillä tietojen ja toimien yhteensovittamiseksi alalla.  EU:n jäsenvaltioita pyydetään myös kiinnittämään erityistä huomiota vientivalvontaan ja virtaviivaistamaan löydettyjen varastettujen ajoneuvojen nopeaa palauttamista.
TietojenvaihtoEU:n jäsenvaltioilla on velvollisuus perustaa kansallinen yhteyspiste ajoneuvorikollisuuden torjuntaa koskevien tietojen vaihtamiseksi, minkä seurauksena on perustettu kansallisten yhteyspisteiden verkosto (CARPOL).  Tietojenvaihto käsittää menetelmiä ja parhaita käytäntöjä ajoneuvorikollisuuden ehkäisemiseksi, mutta se ei koske henkilötietoja.  Varastetuista ajoneuvoista ja rekisteröintitodistuksista olisi annettava säännöllisesti kuulutuksia SIS:ssä ja mahdollisuuksien mukaan Interpolin varastettuja moottoriajoneuvoja koskevassa tietokannassa.  Kansallisia lainvalvontaviranomaisia pyydetään ilmoittamaan ajoneuvorikollisuuden harjoittajat Europolille.  Ajoneuvojen rekisteröintitodistukset
EU:n jäsenvaltioita pyydetään estämään ajoneuvojen rekisteröintitodistusten väärinkäyttö ja varkaudet. Lainvalvontaviranomaisten on siksi:ilmoitettava kansallisille ajoneuvojen rekisteröintiviranomaisille, jos rekisteröitävänä oleva ajoneuvo tiedetään varastetuksi;  palautettava rekisteröintitodistus, jos ajoneuvo on vakavasti vaurioitunut (kokonaismenetys).  Neuvosto suosittelee myös, että:rekisteröintitodistus tarkastetaan, jos ajoneuvon tunnistetietojen luotettavuudesta on epäilyksiä;  toimivaltaisille lainvalvontaviranomaisille järjestetään EU:n lainvalvontakoulutusviraston erityiskoulutusta ajoneuvorikollisuuden ehkäisemisen ja havaitsemisen alalla.  ArviointiPäätöstä on tarkasteltu kaksi kertaa vuosina 2008 ja 2016. Viimeisimmässä tarkastelussa todettiin, että CARPOL lisäsi kansallisten yhteyspisteiden verkoston ammattimaisuutta ja vahvisti sen toimintaa ja että pitkällä aikavälillä CARPOL:n ylläpito on edelleen tarpeen.  Vuoden 2017 perusteellisessa arvioinnissa EU:n turvallisuuspolitiikasta todettiin, että päätöksessä asetetut tavoitteet ja mekanismit vastaavat edelleen nykyisiä tarpeita.  Arvioinnissa todetaan myös, että Europol tukee aktiivisesti CARPOL:ia esimerkiksi järjestämällä kokouksia ja tukemalla luksusautojen varkauksia ja huumekauppaa koskevia yhteisiä tutkintaryhmiä.  
MISTÄ ALKAEN PÄÄTÖSTÄ ON SOVELLETTU?
Päätöstä on sovellettu 30. joulukuuta 2004 alkaen.
TAUSTAA
Eurooppalainen ajoneuvo- ja ajokorttitietojärjestelmä (Eucaris).  
ASIAKIRJA
Neuvoston päätös 2004/919/EY, tehty 22 päivänä joulukuuta 2004, rajatylittävän ajoneuvorikollisuuden torjunnasta (EUVL L 389, 30.12.2004, s. 28–30)
MUU ASIAAN LIITTYVÄ ASIAKIRJA
Komission yksiköiden valmisteluasiakirja EU:n turvallisuuspolitiikan perusteellinen arviointi – Oheisasiakirja asiakirjaan komission tiedonanto Euroopan parlamentille, Eurooppa-neuvostolle ja neuvostolle – Yhdeksäs seurantakertomus kohti toimivaa ja todellista turvallisuusunionia (SWD (2017) 278 final, 26.7.2017)
Viimeisin päivitys: 04.04.2019